Plaasaanval: Boer kyk in eie haelgeweer se loop vas, veiligheidsknip red sy leweJan en Elize Bonnema. Foto: Verskaf Jan (62) en Elize (61) Bonnema van die Levubu-omgewing, naby Louis Trichardt in Limpopo, is Maandagaand deur twee mans met klapmusse in hul huis oorval en onder meer met ŉ panga aangeval. Jan het Woensdag aan Maroela Media gesê sy broer wat op ŉ aangrensende plaas bly, het by hulle kom eet en is omstreeks 20:30 huis toe. “Ek het saam met hom uitgestap om hom af te sien. Toe hy ry, is ek terug na die huis. Ek was skaars binne en wou die veiligheidshek agter my sluit, toe die twee mans skielik by die veiligheidshek gestaan het,” het Jan gesê. Jan het probeer om die hek toe te ruk. ŉ Man, wat met ŉ panga gewapen was, het Jan op sy linkerhand gekap en dit oopgekloof. Die verdagtes het die hek oopgepluk en toegang tot die huis gekry. “Ek haal elke aand my haelgeweer uit die kluis uit en hou dit naby waar ons TV kyk. Toe die twee mans in die huis inkom, het ek dadelik probeer om my haelgeweer in die hande te kry.” Die ander verdagte was met ŉ pyp gewapen en het Jan oor sy kop geslaan dat hy “sterretjies sien”. “Ek het begin duiselig word, maar net vir myself gesê ek mag nie nou flou word nie.” Jan het met een van die aanvallers in ŉ stoeiery betrokke geraak en is in die proses drie keer met die panga oor sy kop gekap. Elize het intussen die haelgeweer gegryp waarna die verdagte met die pyp haar aangerand en die vuurwapen afgeneem het. “Terwyl ek en die man met die panga op die grond gestoei het, het die ander man my haelgeweer op my gerig. Hy het gelukkig nie geweet hoe om die veiligheidsknip af te haal nie. Elize het intussen ons rewolwer in die hande gekry. Ek haal dit ook in die aande uit en Elize hou dit by haar.” Die verdagte met die pyp het Elize weer aangerand en die rewolwer ook afgeneem. Jan het gesê iets het gebeur wat die verdagtes afgeskrik het, want kort daarna het hulle met die egpaar se twee vuurwapens weggehardloop, sonder om iets anders te buit. “Ons het in daardie stadium Super Rugby op televisie gekyk en ek neem aan hulle het skielik mansstemme gehoor en gedink hier is nog mense,” het hy bygevoeg. Volgens Jan was die aanval binne twee minute verby. “Dit het alles so vinnig gebeur. Ek het dadelik die deur gaan sluit toe hulle uit is en my jaggeweer in die kluis gaan haal. Ek het twee waarskuwingskote in die lug gevuur, sodat hulle weet ek is gewapen en dat hulle nie moet terugkom nie.” Die egpaar het hulp ontbied en die gebied se plaaswag, polisie en ŉ veiligheidsmaatskappy was kort daarna op die toneel. Die egpaar is met verskeie beserings na ŉ hospitaal op Louis Trichard gehaas waar hul wonde versorg is en albei steke moes kry. Hulle is Dinsdag ontslaan. “Ons is darem nou op-gestich en dit gaan bo verwagting goed. Ons dank die Vader dat ons dit oorleef het,” het Jan gesê. Jan woon sedert sy geboorte in die gebied en het in 2005 by die huis ingetrek waar hy en sy vrou aangeval is. Dit is die eerste keer wat hy aangeval is. Hy is vol lof vir die polisie, die plotwag en die gemeenskap wat hulle sedert die aanval ondersteun. Die egpaar is terug by hul huis en word deur omliggende familie bygestaan. Na verneem word, is niemand nog in verband met die voorval in hegtenis geneem nie.